Sukses is wie jy is, nie wat jy besit nie. - Solidariteit GildesSolidariteit Gildes Sukses is wie jy is, nie wat jy besit nie. - Solidariteit Gildes
Tuis / Kantoorpraktisyns Artikels / Sukses is wie jy is, nie wat jy besit nie.
Sukses is wie jy is, nie wat jy besit nie.
Wat is jou kosbaarste bate en die belangrikste ding in jou lewe? 'n Groepie mense moes onlangs die vraag vir my beantwoord. Daar was verskeie antwoorde wat almal tot 'n mate waar is.
“Seker my kar, want ek sien nie kans vir publieke vervoer nie en die belangrikste ding is goeie gesondheid.” “My familie is die kosbaarste en is onvervangbaar en my foto’s van hulle is my kosbaarste besitting. Alles wat ek in die lewe doen is vir my en my kinders.” “My gesondheid en my verhouding met mense.” “My twee kleinkinders, my man, my eendedam se mense; sonder dié is daar geen bate vir my nie.”
Wat sou jou antwoord wees?
Ek lees onlangs 'n artikel waar 'n petroljoggie op dieselfde vraag die volgende geantwoord het: “Natuurlik my lewe! As ek al die ander goed verloor, kan ek dit weer terugkry, maar as ek my lewe verloor, kan ek daardie dinge nooit weer terugkry nie!” Sy antwoord op die vraag wat sy definisie van sukses is was soos volg: “Ek het nie baie geld en ook nie 'n fancy job nie, maar ek is elke dag gelukkig, dankbaar en gee my beste. Dít maak my suksesvol”
In elke mens se diepste binneste lê die hunkering om suksesvol te wees. Die mens is geneties geprogrammeer om vooruit te gaan en sukses te behaal, maar die werklikheid rondom ons vertel 'n ander storie. Mislukkings, foute, bankrotskappe, verlore kanse is die hartseer wat ons elke dag sien en ervaar in die wêreld waarin ons leef. Dan is die besigheidswêreld en die wêreld van werk boonop geweldig kompeterend. Juis daarom moet jy seker maak dat jy die nodige vaardighede en eienskappe het om suksesvol in jou beroep te wees. Hoe sal jy weet of jy die nodige eienskappe het om suksesvol in jou spesifieke beroep te wees? Hier is 'n paar wenke:
Stel vir jouself ’n doelwit wat jou meer bevrediging sal verskaf as rykdom en besittings.
’n Materialistiese lewenswyse waarborg nie tevredenheid nie. Trouens, dit het dikwels die teenoorgestelde uitwerking. “Mense vir wie geld die belangrikste is, is baie meer geneig om angstig en terneergedruk te wees as mense wat waarde heg aan sterk verhoudings met ander,” skryf dr. Jean M. Twenge in haar boek Generation Me. Sy voeg by dat navorsing herhaaldelik toon dat geld nie geluk kan koop nie – wanneer jy genoeg verdien om ’n bestaan te maak, hou jou inkomste nie juis verband met jou tevredenheid in die lewe nie.
Wees eerder beskeie as om aansien te soek.
Ambisie en verwaandheid sal jou nie help om ware sukses te vind nie. Trouens, die boek, Good to Great sê dat maatskappyleiers wat langtermynsukses behaal, “beskeidenheid aan die dag lê, nie in die kollig wil wees nie en hulle rol onderbeklemtoon.” In teenstelling hiermee het twee derdes van die vergelykende maatskappye leiers gehad met ’n verskriklike hoë dunk van hulleself, wat daartoe bygedra het dat die maatskappy ondergegaan het of ondergemiddeld bly presteer het. Wat is die les? As jy te veel van jouself dink, sal dit waarskynlik eerder tot mislukking as sukses lei.
Span jou in om vaardig te word in jou werk en moenie tou opgooi wanneer jy voor struikelblokke te staan kom nie.
As jy ’n goeie werksetiek ontwikkel, sal jy jou werk waarskynlik meer geniet. In haar boek Teach Your Children Well, skryf dr. Madeline Levine: “Om iets suksesvol te kan doen, behels onder andere dat jy dit goed kan doen, en om iets goed te kan doen, verg hoofsaaklik inspanning en volharding.” Dit sluit in veerkragtigheid om terugslae te verwerk waarvoor jy nou en dan te staan kom.
Sien om na jouself. Kry genoeg rus. Dit hou min voordeel in om ’n werkslaaf te word wat alles – gesondheid, gesin en vriendskappe – vir valse sukses opoffer.
Werk moet ’n deel van jou lewe wees, maar nie jou hele lewe nie. Hoe suksesvol sal jy immers wees as jy die toppunt van jou beroep bereik, maar jou gesondheid of die respek van jou gesin verloor? Mense wat waarlik suksesvol is, streef daarna om die regte balans te handhaaf wat hulle werk, gesondheid en gesinslewe betref.
Hou altyd in gedagte dat jou lewe in jou hande geplaas en dat jy jou kosbaarste bate is. Dié een wat jy misgekyk het toe jy jou werk, kerk, tyd, familie, man, kinders en kleinkinders bo jou eie waarde gestel het. Jy hoef nie ryk in materiële besittings te wees om suksesvol te wees nie, al wat jy nodig het, is 'n bietjie selfvertroue, opoffering en die wil en begeerte om suksesvol te wees. Jy is die kosbaarste besitting wat ooit in jou persoonlike sorg geplaas is – lewenslank.